《帘前鸟》
明代·黄淮

帘前鸟，鸣何悲。昔日曾同鸾鹤侣，灵景光中刷羽仪。

饥食紫云英，渴饮瑶池水。有时发雅音，仙韶合宫徵。

身被五采章，嘘吸成文理。飞飞长绕蕊珠宫，胡为误落樊笼里。

樊笼一已闭，岁月何悠悠。饥渴不复顾，愁思无时休。

岂不闻雍陶开笼放白鹇，凉月满天归思促。何当释此鸟，纵意投林麓。

卑不愿逐鹪鹩，高不愿随黄鹄。桑麻蔽野绿盈畴，处处春风啼布谷。

作者简介：（1367—1449）明浙江永嘉人，字宗豫，洪武三十年进士。永乐时，曾与解缙等并直文渊阁，进右春坊大学士。后为汉王高煦所谮，系诏狱十年。洪熙初复官，寻兼武英殿大学士，与杨荣等同掌内制。官终户部尚书。性明果，达于治体，善谳疑狱。有《省愆集》、《黄介庵集》。